August 2014

**August 2014**, kroonika

2014. aasta august algas reedel ja lõppes 31 ööpäeva pärast pühapäeval.

## [[1. august]]

* Iisraeli ja islamiliikumise Ḩamās vahel jõustus kohaliku aja järgi kell 8.00 vaherahu, mida olid vahendanud ÜRO ja Ameerika Ühendriigid. Vaherahu rikuti juba vähem kui kaks tundi pärast selle algust, kusjuures kumbki pool ei tunnistanud oma süüd selle rikkumises.
* Sierra Leones kuulutati Ebola viirushaiguse epideemilise leviku tõttu välja erakorraline seisukord.
* Mägi-Karabahhi piiril toimunud tulevahetuses Mägi-Karabahhi ja Aserbaidžaani üksuste vahel hukkus 8 Aserbaidžaani sõdurit.
* Soome kaitseväe juhatajana asus tööle Jarmo Lindberg.
* Uganda konstitutsioonikohus tunnistas kehtetuks seaduse, mis nägi ette karmid karistused homoseksuaalse vahekorra eest. Seadus tühistati formaaljuriidilisel põhjusel, sest selle vastuvõtmise ajal detsembris 2013 ei olnud parlamendis koos seaduse vastuvõtmiseks vajalikku kvoorumit.
* Eesti president Toomas Hendrik Ilves viibis ringsõidul Lõuna-Eesti maakondades. Muuhulgas külastas ta Maanteemuuseumi ja Mooste mõisa.

## [[2. august]]

* Hiinas Shanghai lähistel Kunshanis toimus firmale General Motors varuosasid tootvas tehases plahvatus. Hukkus vähemalt 75 inimest ja üle 150 inimese sai vigastada.
* Mägi-Karabahhi piiril jätkusid öösel kokkupõrked Mägi-Karabahhi ja Aserbaidžaani sõdurite vahel. Tulevahetuses hukkus viis Aserbaidžaani inimest.
* Nepalis toimunud maalihetes jäi kadunuks üle 150 inimese.
* Ukraina kriis:
** Ukraina armee vallutas mässulistelt tagasi Krasnogorivka ja Staromõhhailivka linnad Donetski oblastis.

## [[3. august]]

* 2014. aasta Ludiani maavärin: Hiinas Yunnani provintsis Wenpingi linnast 11&nbsp;km kaugusel loodes kell 16.30 kohaliku aja järgi toimunud 6,1-magnituudises maavärinas hukkus vähemalt 589 inimest.
* Iraagis vallutas äärmuslik islamiliikumine Islamiriik Sinjāri linna, veel paar väiksemat linna ja riigi suurima tammi, Mosuli tammi.
* Mägi-Karabahhi piiril jätkusid kokkupõrked Mägi-Karabahhi ja Aserbaidžaani sõdurite vahel. Tulevahetuses hukkus 4 Aserbaidžaani inimest.
* Portugalis võttis keskpank üle pankrotiohtu sattunud suurpanga Banco Espirito Santo.
* Prantsusmaal Hartmannswillerkopfis osalesid Prantsusmaa president François Hollande ja Saksamaa president Joachim Gauck tseremoonial, millega meenutati 100 aasta möödumist Esimese maailmasõja algusest.

## [[4. august]]

* Liibüas kogunes oma esimesele istungile riigi esimene demokraatlikult valitud parlament, mis kannab Esindajatekoja nime.
* Ukraina kriis:
** Ukraina armee vallutas venemeelsetelt mässulistelt tagasi Jassõnuvata linna Donetski oblastis. Hiljem lahkusid väed linnast, et tagada linnaelanikele võimalus konfliktipiirkonnast lahkuda.
* Venemaa riikliku lennufirma Aeroflot tütarettevõte Dobroljot teatas, et lõpetab Euroopa Liidu kehtestatud sanktsioonide tõttu tegevuse.
* Eesti sotsiaalkaitseminister Helmen Kütt viibis ühepäevasel visiidil Võru maakonnas.

## [[5. august]]

* Iisraeli ja äärmusliku islamiliikumise Ḩamās vahel jõustus uus 72-tunnine vaherahu, mille vahendajaks oli Egiptus.
* Kesk-Aafrika Vabariigis astus tagasi peaminister André Nzapayéké.
* Eestis algas Admiral Pitka luurevõistlus, millel osales kokku 26 võistkonda.
* Eesti keskkonnaminister Keit Pentus-Rosimannus viibis ühepäevasel ametlikul visiidil Rootsis, kus ta kohtus oma Rootsi kolleegi Lena Ekiga.
* Eesti kultuuriminister Urve Tiidus osales Soomes Tamperes festivali "Tampere teatrisuvi" avatseremoonial.

## [[6. august]]

* Bulgaarias astus ametisse peaminister Georgi Bližnaški ajutine valitsus.
* Venemaa kehtestas vastusanktsioonid neile lääneriikidele, mis olid kehtestanud Venemaale majandussanktsioonid rolli eest Ukraina kriisi võimendamisel. Venemaa võimud keelasid suurema osa toidukaupade ja põllumajandussaaduste impordi nendest riikidest, peamise erandina jäeti keelustamata lastetoitude ja alkohoolsete jookide sissevedu Venemaale. Impordikeeld kehtib Ameerika Ühendriikidele, Austraaliale, Kanadale, Euroopa Liidu liikmesriikidele ja Norrale.

## [[7. august]]

* 2014. aasta Ebola viirushaiguse epideemia:
** Libeeria president Ellen Johnson-Sirleaf kuulutas Ebola viirushaiguse epideemilise leviku tõttu riigis välja erakorralise seisukorra.
** Sierra Leone armee kehtestas karantiini neile maapiirkondadele, mis on langenud Ebola viirushaiguse epideemilise leviku ohvriks.
* Ameerika Ühendriikide president Barack Obama kiitis heaks piiratud ulatuses õhurünnakute korraldamise Iraagi põhjaosa enda kontrolli alla haaranud äärmusliku islamiorganisatsiooni Islamiriik võitlejate positsioonidele.
* Ameerika Ühendriikide riigisekretär John Kerry külastas Afganistani pealinna Kabuli, et aidata kaasa võimujagamisläbirääkimistele presidendiks kandideerinud kahe poliitilise oponendi vahel.
* Colombias alustas oma teist ametiaega president Juan Manuel Santos.
* Ühinenud Rahvaste Organisatsiooni toetusel tegutsev Kambodža inimsusvastaste kuritegude eritribunal mõistis eluks ajaks vangi kaks punaste khmeeride juhti Nuon Chea ja Khieu Samphani.

## [[8. august]]

* 2014. aasta Ebola viirushaiguse epideemia: Maailma Terviseorganisatsioon kuulutas Lääne-Aafrikas juba ligi 1000 inimelu nõudnud Ebola viirushaiguse epideemia rahvusvaheliseks hädaolukorraks.
* Ameerika Ühendriikide lennuvägi alustas abisaadetiste toimetamist Iraagi põhjaosas islamistlike võitlejate eest põgenevatele jeziitidele.
* Palestiina äärmuslik islamiliikumine Ḩamās keeldus pikendamast 72 tundi kehtinud vaherahu Iisraeliga ja alustas taas rakettide tulistamist Iisraeli territooriumile. Iisrael vastas omapoolsete õhurünnakutega Gaza tsoonis.

## [[10. august]]

* Iisrael ja äärmuslik islamiliikumine Ḩamās leppisid Egiptuse vahendusel kokku uues 72-tunnises vaherahus, mis jõustus 11. augusti keskööl.
* Iraagi võimud teatasid, et äärmuslik islamiorganisatsioon Islamiriik on enda kontrollitavatel aladel tapnud vähemalt 500 jeziiti.
* Iraanis kukkus peatselt pärast Teheranist õhkutõusmist alla ettevõttele Sepahan Air kuulunud reisilennuk Iran-140. Pardal viibinud 48 inimesest hukkus esialgsetel andmetel 39.
* Kesk-Aafrika Vabariigi peaministriks nimetati Mahamat Kamoun.
* Süüria president Bashār al-Asad tegi peaminister Wā‘il Nādir al-Ḩalqīle ülesandeks moodustada uus valitsus.
* Türgis toimusid presidendivalimised. Esimest korda riigi ajaloos valiti president otsevalimistel. Presidendiks valiti senine peaminister Recep Tayyip Erdoğan, keda toetas 58,1% valijatest.

## [[11. august]]

* Iraagi president Fu‘ād Ma‘şūm tegi ettepaneku uue valitsuse moodustamiseks Ḩaidar al-‘Ibādīle. Senine peaminister Nūrī al-Mālikī protesteeris presidendi otsuse vastu ja nimetas seda mittekonstitutsiooniliseks. Ühtlasi saatis ta Bagdadi tänavatele patrullima eriüksused, mis süvendas kahtlusi, et al-Mālikī keeldub võimu loovutamast.
* Iraani parlament keelustas kõik tagasipööramatud raseduse vältimise (steriliseerimise) vormid, põhjendades seda vajadusega suurendada riigis sündimust.
* Kesk-Aafrika Vabariigi põhjaosa mässulised teatasid, et keelduvad osalemast rahvusliku ühtsuse valitsuse töös, kuna nendega ei räägitud läbi peaministrikandidaadi osas. Ühtlasi lubasid nad kaaluda juulis 2014 sõlmitud relvarahu katkestamist.
* Kosovo politsei vahistas 40 Kosovo kodanikku, kes olid väidetavalt võidelnud islamistide relvaüksustes Iraagis ja Süürias.
* Mehhiko president Enrique Peña Nieto allkirjastas seaduste paketi, mille eesmärk on läbi viia riikliku energiasektori reform ja meelitada sektorisse miljardite dollarite väärtuses uusi välisinvesteeringuid.
* Ukraina kriis:
** Venemaa president Vladimir Putin teatas, et Venemaa saadab Ukraina mässulistesse idaoblastitesse humanitaarabikonvoi. Euroopa Komisjoni president José Manuel Durão Barroso hoiatas telefonikõnes Putinit, et humanitaarabi kohaletoimetamise kasutamine ettekäändena sõjaliseks sekkumiseks Ukraina konflikti oleks täiesti lubamatu.
* Eesti majandus- ja kommunikatsiooniminister Urve Palo alustas kahepäevast visiiti Lääne maakonnas.

## [[12. august]]

* 2014. aasta Ebola viirushaiguse epideemia: Hispaanias Madridis suri epideemia esimene eurooplasest ohver, katoliku preester Miguel Pajares, kes oli töötanud misjonärina Lääne-Aafrikas.
* Ameerika Ühendriikide kaitseminister Chuck Hagel kinnitas, et Ameerika Ühendriigid saatsid Põhja-Iraaki täiendavalt 130 sõdurit, kelle ülesanne on uurida võimalusi sealse humanitaarabimissiooni laiendamiseks.
* Ecuadoris toimus 5,1-magnituudine maavärin, mille epitsenter asus pealinna Quito lähistel. Maavärin tõi kaasa ka inimohvreid, hukkus vähemalt kolm ja vigastada sai vähemalt kaheksa inimest.
* Euroopa Inimõiguste Kohus otsustas, et Suurbritannias vangidele kehtestatud valimistel osalemise keeld rikub nende inimõigusi. Nimetatud keeld on olnud üks paljudest tüliküsimustest Euroopa Liidu ja Suurbritannia vahel.
* Euroopa Liidu liikmesriikide suursaadikud ei jõudnud ühisele seisukohale islamiäärmuslastega võitlevatele Iraagi kurdidele relvade tarnimises. Igale liikmesriigile jäi õigus selles küsimuses oma seisukoht kujundada ja soovi korral alustada relvatarneid, tingimusel, et need on kooskõlastatud Iraagi keskvalitsusega.
* Liibanoni parlamendis kukkus kvoorumi puudumisel läbi presidendivalimiste kümnes voor.
* Liibüa parlament jõudis kokkuleppele, et järgmised presidendivalimised korraldatakse otsevalimistena.
* Šveitsis Zürichis algasid 17. augustini kestnud Euroopa meistrivõistlused kergejõustikus.
* Ukraina kriis:
** Ukraina võimud teatasid, et ei luba Venemaa humanitaarabikonvoil Ukraina territooriumile siseneda.
* Eesti president Toomas Hendrik Ilves kutsus tagasi Eesti suursaadiku Korea Vabariigis Toivo Tasa ja nimetas tema asemele Jaak Lensmendi. Ühtlasi nimetas president Mart Tarmaku Eesti suursaadikuks Colombias.

## [[13. august]]

* Antiguas ja Barbudas lahkus ametist kindralkuberner Dame Louise Lake-Tack. 
* Brasiilias Santose linnas toimunud lennuõnnetuses hukkusid presidendikandidaat Eduardo Campos ja veel kuus sama lennuki pardal viibinud inimest.
* Egiptuse pealinnas Kairos toimunud kohtuprotsessil andis tunnistusi riigi ekspresident Ḩusnī Mubārak. Mõrvasüüdistuses kohtu all olev Mubārak eitas, et ta andis 2011. aastal korralduse meeleavaldajate tulistamiseks.
* Iisraeli ja Palestiina äärmusliku islamiliikumise Ḩamās esindajad jõudsid Egiptuse pealinnas Kairos toimunud läbirääkimistel kokkuleppele relvarahu pikendamises veel 72 tunni võrra.
* Liibüa parlament võttis vastu otsuse saata laiali mitteametlikud relvastatud üksused ja pöördus tsiviilelanike turvalisuse tagamiseks abipalvega Ühinenud Rahvaste Organisatsiooni poole. Riigis toimusid alates 2011. aastast pidevad kokkupõrked eri hõimude relvastatud malevate vahel.
* Šveitsis Tiefencasteli küla lähistel sõitis maalihke tõttu raudteelt välja reisirong. Rongis viibis õnnetuse ajal 140 inimest, neist 11 sai õnnetuses vigastada.
* Ukraina Õigeusu Kiriku täiskogu valis uueks kirikupeaks senise kirikupea kohusetäitja, Tšernivtsi ja Bukoviina metropoliidi Onufri.

## [[14. august]]

* 2014. aasta Ebola viirushaiguse epideemia: Guinea võimud kuulutasid seoses Ebola viirushaiguse epideemilise levikuga riigis välja rahvatervisealase hädaolukorra.
* Antigua ja Barbuda kindralkubernerina vannutati ametisse Rodney Williams.
* Iraagi peaminister Nūrī al-Mālikī alistus riigisisesele ja rahvusvahelisele survele ning teatas, et astub valitsusjuhi ametist tagasi.
* Kosovos vahistas politsei imaami, keda kahtlustati Kosovo kodanike värbamises islamistlike äärmusorganisatsioonide võitlejateks Iraagis ja Süürias.
* Pakistani lääneosas Quetta linnas korraldasid äärmusislamistid rünnakud kahele õhuväebaasile. Tulevahetuses hukkus 6 islamistlikku äärmuslast ja 13 Pakistani julgeolekujõudude võitlejat sai vigastada.
* Ukraina kriis:
** Šveitsi parlament tühistas Venemaa Riigiduuma esimehele Sergei Narõškinile saadetud ametliku küllakutse. Šveits ei ühinenud küll ametlikult Euroopa Liidu kehtestatud poliitiliste ja majandussanktsioonidega Venemaa vastu, kuid on nende kehtestamise järel oluliselt piiranud koostööd Venemaaga.
** Ukraina Ülemraada kinnitas sanktsioonid neile Venemaa ettevõtetele ja eraisikutele, kes on seotud Ukraina idaosa mässuliste toetamise ja rahastamisega. Valitsuse koostatud esialgsesse sanktsioneeritavate nimekirja kuulub 65 ettevõtet ja 172 isikut.
** Venemaa föderaalne veterinaarjärelevalveteenistus Rosselhoznadzor teatas, et kavatseb lubada sealiha importi Hiinast.
* Eesti välisminister Urmas Paet teatas Ameerika Ühendriikide presidendi Barack Obama peatsest visiidist Eestisse.
* Tallinna lennujaamas sooritas kell 20.24 edukalt hädamaandumise Estonian Airi lennuk Bombardier CRJ 900NG, millel oli pärast õhkutõusmist purunenud vasakpoolse tagumise teliku sisemine rehv.

## [[15. august]]

* Briti Neitsisaarte kubernerina astus ametisse John Duncan.
* Eestit külastas Soome siseminister Päivi Räsänen, kes kohtus siin oma Eesti kolleegi Hanno Pevkuriga.
* Paides algas kaks päeva kestev Arvamusfestival.

## [[18. august]]

* Uus-Kaledoonia ülemvolinikuna astus ametisse Vincent Bouvier.
* Eesti president Toomas Hendrik Ilves võttis Ärma talus vastu Vabariigi Valitsuse liikmed.
* Harju maakonnas Keilas avati Lääne-Harju politseijaoskonna uus hoone. Avamistseremoonial osales ka siseminister Hanno Pevkur.

## [[19. august]]

* Iisraeli ja äärmusliku islamiliikumise Ḩamās vahel kehtinud relvarahu katkes, kui islamistid tulistasid Iisraeli territooriumi pihta järjekordsed raketid. Iisrael püüdis samal päeval korraldatud õhurünnakuga Gaza tsoonile tappa Ḩamāsi sõjalist juhti Mohammed Deifi, kuid ebaõnnestus. Rünnakus hukkusid Deifi naine ja poeg.
* Sloveenia president Borut Pahor tegi uue valitsuse moodustamise ülesandeks parlamendivalimiste võitjale Miro Cerarile.
* Eesti president Toomas Hendrik Ilves nimetas Eesti uueks suursaadikuks Maltal ja San Marinos Celia Kuningas-Saagpaku ning kutsus tagasi seni neis riikides suursaadikuks olnud Merike Kokajevi.
* Eestit külastas Ameerika Ühendriikide kaitsejõudude transpordiväejuhatuse USTRANSCOM ülem kindral Paul Selva, kes kohtus kaitseminister Sven Mikseri ja kaitseväe juhataja asetäitja kolonel Artur Tiganikuga.
* Eesti välisminister Urmas Paet avas Brasiilia pealinnas Brasílias Eesti suursaatkonna ja kohtus oma Brasiilia kolleegi Luiz Alberto Figueiredoga.
* Eesti kultuuriminister Urve Tiidus tegi ühepäevase visiidi Rootsi pealinna Stockholmi, kus osales sealse Eesti Maja 60. aastapäeva tähistamisel.
* Eesti väliskaubandus- ja ettevõtlusminister Anne Sulling oli visiidil Viljandi maakonnas.

## [[20. august]]

* Ameerika Ühendriikide justiitsminister Eric Holder külastas Fergusoni linna Missouri osariigis, kus mustanahalise nooruki tapmine politseiniku poolt 9. augustil oli vallandanud massilised, ligi kaks nädalat kestnud rahutused.
* Guatemalas Mehhiko piiri lähedal toimunud helikopteriõnnetuses hukkusid kaitsejõudude staabiülem kindral Rudy Ortiz ja veel neli ohvitseri.
* Jaapani lääneosas Hiroshima linnas toimunud maalihkes hukkus vähemalt 39 inimest ja jäi kadunuks 50 inimest.
* Mauritaania peaministriks nimetati Yahya Ould Hademine. Tema valitsus astus ametisse 21. augustil.
* Eestis Tartu maakonnas Käärikul algas 24. augustini kestev Metsaülikool, mille seekordne teema on "Kunstid – parim enne möödas?".

## [[21. august]]

* Ameerika Ühendriikides andis Missouri osariigi kuberner Jay Nixon rahvuskaardile korralduse hakata lahkuma Fergusoni linnast, kus 9. augustil toimunud mustanahalise nooruki tapmine politseiniku poolt oli vallandanud kaks nädalat kestnud rahutused. Rahvuskaardi sõdurid otsustati linnast ära kutsuda seoses olukorra normaliseerumisega.
* Iisrael andis järjekordse õhulöögi Gaza tsoonile ja tappis sellega äärmusliku islamiliikumise Ḩamās kolm komandöri.
* Tai sõjaväehunta poolt ametisse nimetatud parlament otsustas ühehäälselt esitada hunta esimehe kindral Prayuth Chan-ocha peaministri kandidaadiks.
* Türgi valitseva Õigluse ja Arengu Partei täitevkomitee nimetas presidendiks valitud Recep Tayyip Erdoğani asemel erakonna esimehe ja peaministri kandidaadiks senise välisministri Ahmet Davutoğlu.
* Ukraina kriis:
** Tšehhi välisminister Lubomír Zaorálek kutsus Euroopa Liitu jääma endale kindlaks ja mitte leevendama Venemaa vastu kehtestatud majandussanktsioone. Zaoráleki pöördumine oli vastus eelmisel päeval samal teemal sõna võtnud Slovakkia peaministrile Robert Ficole, kes oli nimetanud sanktsioone mõttetuteks ja ohuks Euroopa majanduskasvule.
** Ukrainas astus tagasi majandusminister Pavlo Šeremeta, kes ei olnud rahul valitsuse aeglase tempoga majandusreformide läbiviimisel.
* Eesti keskkonnaminister Keit Pentus-Rosimannus oli visiidil Soome pealinnas Helsingis, kus ta kohtus oma Soome kolleegi Ville Niinistöga.

## [[22. august]]

* Jeemeni pealinnas Sanaas toimus kümnete tuhandete osalejatega šiiitide meeleavaldus, millel nõuti kütusedotatsioonide taastamist ja valitsuse tagasiastumist.
* Kesk-Aafrika Vabariigis astus ametisse peaminister Mahamat Kamouni valitsus.
* Kuubal toimuvatel Colombia rahukõnelustel kohtusid esmakordselt näost näkku Colombia armee ja vasakäärmusliku liikumise FARC esindajad. Varem oli läbirääkimisi peetud vahendajate kaudu.
* Palestiinas Gaza tsoonis hukkasid islamiliikumise Ḩamās võitlejad 18 palestiinlast, keda kahtlustati koostöö tegemises Iisraeli võimudega.
* Ukraina kriis:
** Venemaa humanitaarabikonvoi, millel Ukraina oli keelanud oma territooriumile siseneda, ületas Ukraina piiri ja alustas liikumist Luhanski suunas. Esimesed veokid jõudsid juba samal päeval Luhanskisse.
* Ühinenud Rahvaste Organisatsioon teatas, et Süüria kodusõjas hukkunute arv on ületanud 190 000 inimese piiri.
* Eestit ja siin paiknevaid Ameerika Ühendriikide sõdureid külastas Ameerika Ühendriikide Euroopa väejuhatuse USEUCOM planeerimisosakonna ülema asetäitja brigaadikindral Kevin McNeely, kes kohtus ka Eesti kaitseväe juhtkonna ja kaitseministeeriumi esindajatega.
* Eesti tervise- ja tööminister Urmas Kruuse oli ühepäevasel visiidil Hiiu maakonnas.
* Eestis puhkes meediaskandaal, kui ajakiri Kroonika avaldas pildid presidendi abikaasa Evelin Ilvese suudlusest tundmatu mehega Tallinna kohviku Komeet terrassil. Alles hiljem sai teatavaks, et selleks ajaks oli tema abikaasal ammu kõrvalsuhe lätlannaga, kellega mees ka hiljem abiellus.

## [[23. august]]

* Iisraeli õhurünnakus Gaza tsoonile hävis 13-korruseline elumaja. 17 inimest sai rünnakus vigastada. Iisraeli kaitsejõudude väitel kasutas islamiliikumine Ḩamās hoonet raketirünnakute korraldamiseks Iisraeli vastu.
* Liibüas vallutasid Mişrātah' linnast pärit relvaüksused riigi pealinna Tripoli rahvusvahelise lennujaama.
* Lätis algas Baltimaade peaministrite kahepäevane töökohtumine, kus osales ka Eesti peaminister Taavi Rõivas.
* Ukraina kriis:
** Euroopa Julgeoleku- ja Koostööorganisatsiooni vaatlejad kinnitasid, et kõik 227 sõidukit, mis kuulusid loata Ukraina territooriumile sisenenud Venemaa humanitaarabikonvoisse, on pärast oma koorma mahalaadimist Ukrainast lahkunud.
** Ukraina president Petro Porošenko ja Saksamaa liidukantsler Angela Merkel pidasid Kiievis kõnelusi kriisi lahendamiseks.
* Eesti kultuuriminister Urve Tiidus avas Saaremaal kümnendad Eesti saarte pärimuspäevad ja uue Kuressaare staadioni.

## [[24. august]]

* Abhaasias toimusid presidendivalimised. Valimised võitis Raul Hadžimba, kes kogus 50,57% valijate toetuse. Tema peamine vastaskandidaat Aslan Bžania sai 35,91% häältest.
* Iraani loodeosa tabas 5,2-magnituudine maavärin, mille epitsenter asus 480&nbsp;km kaugusel pealinnast Teheranist Dezfuli linna lähistel. Inimohvritest ja olulistest purustustest teateid ei laekunud.
* Liibüas põles maha riigi pealinna Tripoli rahvusvahelise lennujaama terminalihoone. Eelmisel päeval olid lennujaama hõivanud Mişrātah' linnast pärit relvaüksused.
* Mosambiigis allkirjastasid erakonna FRELIMO juhitav valitsus ja valitsuse vastu relvastatud võitlust pidanud opositsiooniline liikumine RENAMO rahulepingu, mis peaks lõpetama ligi kakskümmend aastat kestnud relvastatud konflikti.
* Süürias lasid terroriorganisatsiooniga Al-Qā‘idah seotud relvarühmituse An-Nuşrah' Rinne võitlejad vabadusse ameerika ajakirjaniku Peter Theo Curtise, kelle nad vangistasid juba 2012. aastal.
* Eesti laevandusfirma Tallink suurim reisilaev Silja Europa lahkus Eestist Turusse, kust suundus septembris 2014 edasi Austraaliasse. Tallink prahtis laeva juulis 2014 sõlmitud lepinguga vähemalt 14 kuuks Austraalia ettevõttele Bridgemans Services.

## [[25. august]]

* Prantsusmaa peaminister Manuel Valls esitas president François Hollande'ile tagasiastumispalve. President rahuldas selle, kuid tegi Vallsile ülesandeks moodustada uus valitsus.
* Sloveenia parlament kinnitas häältega 57:11 ametisse peaminister Miro Cerari.
* Tadžikistani ja Kõrgõzstani piiril õhtul puhkenud tulevahetuses hukkusid 1 Tadžikistani piirivalvur ja 1 Tadžikistani militsionäär. Kõrgõzstani piirivalve sõnul puhkes tulevahetus siis, kui Tadžikistani piirivalvurid üritasid püstitada Kõrgõzstani territooriumile piiriposti.
* Tai kuningas Bhumibol Adulyadej kiitis heaks kindral Prayuth Chan-ocha kandidatuuri peaministri ametikohale.
* Ukraina kriis:
** Ukraina president Petro Porošenko saatis laiali Ukraina Ülemraada. Järgmised Ülemraada valimised toimuvad 26. oktoobril.
* Eestit külastas Šveitsi liidupresident Didier Burkhalter, kes kohtub Eesti peaministri Taavi Rõivasega ja välisministri Urmas Paetiga.
* Eestit külastas Gruusia korrektsiooniminister Giorgi Mghebrišvili, kes kohtus siin oma Eesti kolleegi, justiitsminister Andres Anveltiga.
* Pärnumaal Häädemeestel pandi nurgakivi siseturvalisuse asutuste hoonekompleksile, kus hakkavad asuma Politsei- ja Piirivalveameti ning Päästeameti tööruumid ja garaažid ning arestikamber. Nurgakivi panekul osales ka siseminister Hanno Pevkur.
* Tartu Ülikool avas Tartus aadressil Ravila 14c füüsika instituudi uue õppe- ja teadushoone Physicum.

## [[26. august]]

* Austrias astus tagasi aseliidukantsler ja rahandusminister Michael Spindelegger.
* Iisrael ja Palestiina leppisid kokku tähtajatus vaherahus. Kõnelusi vahendasid taas Egiptuse esindajad.
* Peruu parlament kinnitas häältega 55:54 riigi uueks peaministriks Ana Jara. 
* Prantsusmaal astus ametisse peaminister Manuel Vallsi uus valitsus.
* Saksamaal teatas Berliini linnapea Klaus Wowereit, et astub 11. detsembril ametist tagasi.
* Ukraina kriis:
** Valgevene pealinnas Minskis algas kohtumine, millel osalevad Valgevene, Ukraina, Venemaa ja Kasahstani presidendid ning Euroopa Liidu esindajad eesotsas Catherine Ashtoniga. Laiema kohtumise raames pidasid Ukraina president Petro Porošenko ja Venemaa president Vladimir Putin ka eraviisilise kohtumise.
* Eestit külastas Ameerika Ühendriikide Senati välisasjade komitee esimees Robert Menendez, kes kohtus siin peaminister Taavi Rõivase ja kaitseminister Sven Mikseriga.

## [[27. august]]

* Türgi valitseva Õigluse ja Arengu Partei uueks esimeheks valiti välisminister Ahmet Davutoğlu.
* Ukraina kriis:
** Ukraina armee teatas, et Venemaa soomusmasinad ja sõdureid transportinud veoauto tungisid Donetski oblastis Amvrossijivka linna juures Ukraina territooriumile.

## [[28. august]]

* 2014. aasta Ebola viirushaiguse epideemia: Maailma Terviseorganisatsioon teatas, et Ebola viirushaigusse on surnud juba üle 1550 inimese ja haiguse levik üha kiireneb.
* Liibüas astus tagasi peaministri kohusetäitja Abd Allāh ath-Thanī valitsuskabinet.
* Pakistani armee teatas, et asub vahendama läbirääkimisi peaminister Nawaz Sharifi ja nädalaid tänavatel meeleavaldusi korraldanud poliitilise opositsiooni vahel.
* Prantsusmaa uus majandusminister Emmanuel Macron teatas, et kavatseb astuda samme, mis võimaldaksid erafirmadel rakendada pikemat kui 35-tunnist töönädalat.
* Süürias ja Iraagis tegutsev radikaalne islamistlik rühmitus Islamiriik avaldas video, millel on näha nende võitlejate kätte langenud 250 Süüria sõduri hukkamine.
* Taanis Kopenhaagenis algas kahepäevane Balti- ja Põhjamaade justiitsministrite kohtumine, kus osales ka Eesti justiitsminister Andres Anvelt.
* Tai kriminaalkohus tühistas endisele peaministrile Abhisit Vejjajivale seoses 2012. aasta rahutuste mahasurumisega esitatud süüdistused mõrvas ja võimu kuritarvitamises.
* Türgi pealinnas Ankaras vannutati ametisse president Recep Tayyip Erdoğan, kes nimetas samal päeval senise välisministri Ahmet Davutoğlu peaministri kohusetäitjaks kuni uue valitsuse moodustamiseni.
* Ukraina kriis:
** Ameerika Ühendriikide president Barack Obama süüdistas esimest korda avalikult Venemaad sõjaväeüksuste saatmises Ukraina territooriumile.
** NATO kinnitas, et Ukraina territooriumil tegutseb vähemalt 1000 Venemaa sõjaväelast.
** Venemaa regulaarväed koos Ukraina separatistidega vallutasid Novoazovski linna, samuti hõivati Starobeševe ja Amvrossijivka asulad. Mariupolit kaitsvad kolm Ukraina diviisi piirati ümber.
** Venemaa presidendi inimõiguste nõukogu liikmed Ella Poljakova ja Sergei Krivenko teatasid, et neil on tunnistajate ja sõdurite sugulaste kaudu õnnestunud teada saada, et ainuüksi 13. augustil Ukrainas Snižne juures peetud lahingus hukkus üle 100 Venemaa sõduri.
** Ukraina Rahvusliku Julgeoleku ja Kaitse Nõukogu otsustas riigis taastada kohustusliku kaitseväeteenistuse.
* Ühinenud Rahvaste Organisatsioon teatas, et Iisraeli okupeeritud Golani kõrgendikel röövisid Süüria mässulised 43 ÜRO rahuvalvesõdurit.
* Eestis Ämari lennubaasis võttis kaitseminister Sven Mikser vastu Kesk-Aafrika Vabariigist sõjaliselt missioonilt naasnud Eesti kontingendi.

## [[29. august]]

* Itaalias Milanos algas Euroopa Liidu välisministrite mitteametlik kohtumine, kus osales ka Eesti välisminister Urmas Paet.
* Türgi uus peaminister Ahmet Davutoğlu avalikustas oma valitsuskabineti koosseisu.
* Ukraina kriis:
** Brüsselis kohtusid Ukraina palvel NATO liikmesriikide ja Ukraina suursaadikud NATO juures, et arutada Venemaa sissetungi Ukrainasse. Ukraina avaldas ametlikult soovi liituda NATO-ga.
* Eesti peaminister Taavi Rõivas alustas kolmepäevast visiiti Brüsselis, et osaleda Euroopa Ülemkogu istungil.
* Eesti siseminister Hanno Pevkur viibib ühepäevasel töövisiidil Lõuna-Eestis. 
* Ämari lennubaasis toimunud tseremoonial võtsid Taani õhujõudude hävitajate F-16A meeskondadelt Balti riikide õhuturbemissiooni üle Saksamaa õhujõudude Eurofighter Typhoon hävitajate meeskonnad.

## [[30. august]]

* Belgias Brüsselis valis Euroopa Ülemkogu eesistujaks Poola peaministri Donald Tuski. Samal kohtumisel valiti Euroopa Liidu välisasjade ja julgeolekupoliitika kõrgeks esindajaks Itaalia välisminister Federica Mogherini.
* Egiptuse kohus mõistis Muslimi Vennaskonna vaimse juhi Muḩammad Badī ja tema seitse kaaslast eluks ajaks vangi.
* Hispaanias algasid 14. septembrini kestvad 2014. aasta korvpalli maailmameistrivõistlused.
* Lesothos võttis armee oma kontrolli alla pealinna Maseru politseijaoskonnad ja peaministri residentsi. Peaminister Tom Thabane põgenes Lõuna-Aafrika Vabariiki ja süüdistas armeed riigipöörde läbiviimises. Peaministri kohustusi asus täitma senine asepeaminister Mothetjoa Metsing.
* Pakistani peaminister Nawaz Sharif teatas, et ei kavatse vaatamata opositsiooni meeleavaldustele tagasi astuda.
* Ukraina kriis:
** Euroopa Ülemkogu otsustas asuda ette valmistama uusi sanktsioone Venemaa vastu. 
** Leedu president Dalia Grybauskaitė teatas Euroopa Ülemkogul, et Venemaa on sisuliselt sõjas Euroopa Liiduga ja kutsus Euroopa Liidu liikmesriike üles alustama sõjalise abi andmist Ukrainale.
** Slovakkia peaminister Robert Fico nimetas Venemaa vastu kehtestatud majandussanktsioone mõttetuks ja teatas, et vetostab kõik kavandatavad uued sanktsioonid.

## [[31. august]]

* Pakistani opositsioonijuht Imran Khan andis oma toetajatele korralduse jätkata tänavameeleavalduste korraldamist kuni peaminister Nawaz Sharifi tagasiastumiseni.
* Saksamaal Saksimaa liidumaal toimusid kohaliku parlamendi valimised. Valimised võitis 39,4% valijate toetusel ka seni liidumaad valitsenud Kristlik-Demokraatlik Liit. Üllatuslikult hea tulemuse saavutas euroskeptiline erakond Alternatiiv Saksamaale, mida toetas 9,7% valijatest ja mis sai 126-kohalises parlamendis 14 kohta. Valimisaktiivsus oli 49,2%.
* Saksamaa võimud teatasid kavast saata relvastust 4000 kurdi võitlejale, kes võitlevad Iraagi põhjaosas islamistliku äärmusrühmituse Islamiriik vastu.
* Ukraina kriis:
** Venemaa president Vladimir Putin esitas Ukraina valitsusele üleskutse alustada kohe läbirääkimisi Ida- ja Lõuna-Ukraina iseseisvuse küsimuses. Tema pressiesindaja sõnul ei tähendanud aga presidendi üleskutse Venemaa ametlikku tunnustust mässuliste väljakuulutatud riikidele.